Urbanus, episcopus, servus servorum Dei, dilectis filiis abbati et conventui Floriacensi salutem et apostolicam benedictionem. Justis petitionum desideriis dignum est nos facilem prebere consensum et vota que a rationis tramite non discordant effectu prosequente complere. Eapropter, dilecti in Domino filii, vestris justis postulationibus grato concurrentes assensu, cemeterio quod vobis apud Castrum Novum a predecessore nostro pie recordationis Lucio papa indultum esse dinoscitur, liberam concedimus sepulturam, salvo parochiali jure illarum ecclesiarum a quibus assumpti fuerint qui in eodem cemeterio elegerint sepeliri. Nulli ergo omnino hominum etc. Si quis autem etc. Datum Verone, XVIII kal. januarii.